CELEX: 32004R2051
Language: hu
Date: 2004-10-25 00:00:00
Title: A Tanács 2051/2004/EK rendelete (2004. október 25.) az Európai Szakképzés-fejlesztési Központ létrehozásáról szóló 337/75/EGK rendelet módosításáról

1.12.2004   
            
            
               HU
            
            
               Az Európai Unió Hivatalos Lapja
            
            
               L 355/1
            
         
      A TANÁCS 2051/2004/EK RENDELETE
   
   (2004. október 25.)
   az Európai Szakképzés-fejlesztési Központ létrehozásáról szóló 337/75/EGK rendelet módosításáról
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 308. cikkére,
   tekintettel a Bizottság javaslatára,
   tekintettel az Európai Parlament véleményére (1),
   tekintettel az Európai Gazdasági és Szociális Bizottság véleményére (2),
   tekintettel a Régiók Bizottságának véleményére,
   mivel:
   
               (1)
            
            
               Az 1975. február 10-i , az Európai Szakképzés-fejlesztési Központ létrehozásáról szóló 337/75/EGK tanácsi rendelet (3) rendelkezéseket tartalmaz a központ szervezetére és különösen annak igazgatóságára vonatkozóan. E rendelkezések számos alkalommal, valamennyi új tagállam csatlakozásakor módosításra kerültek, amikor is az igazgatóság új tagokkal egészült ki.
            
         
               (2)
            
            
               2001-ben sor került az Európai Szakképzés-fejlesztési Központ (a továbbiakban: a Központ) külső értékelésére. A Bizottság válasza és az e válasz alapján az igazgatóság által létrehozott cselekvési terv aláhúzza, hogy a 337/75/EGK rendelet rendelkezéseit ki kell igazítani a Központ és annak igazgatási struktúrája eredményességének és hatékonyságának fenntartása érdekében.
            
         
               (3)
            
            
               Az Európai Parlament felkérte a Bizottságot, hogy vizsgálja felül az ügynökségek igazgatóságainak összetételét és munkamódszereit, és terjesszen elő megfelelő javaslatokat.
            
         
               (4)
            
            
               Az Európai Munkahelyi Biztonsági és Egészségvédelmi Ügynökség, a Központ és az Európai Alapítvány az Élet- és Munkakörülmények Javításáért megfelelő igazgatósága vagy igazgatási tanácsa benyújtotta a Bizottságnak a tanácsok jövőbeli irányítására és működésére vonatkozó együttes véleményét.
            
         
               (5)
            
            
               Az Európai Munkahelyi Biztonsági és Egészségvédelmi Ügynökség, a Központ és az Európai Alapítvány az Élet- és Munkakörülmények Javításáért háromoldalú, a kormányok, a munkáltatói szervezetek és a munkavállalói szervezetek képviselői általi irányítása alapvető fontossággal bír e szervek sikere szempontjából.
            
         
               (6)
            
            
               A szociális partnerek részvétele e három közösségi szerv irányításában egy olyan sajátosságot eredményez, amely megköveteli, hogy e három szerv közös szabályok szerint működjék.
            
         
               (7)
            
            
               A háromoldalú igazgatótanácson belül lényegesnek bizonyult a kormányokból, munkáltatókból és munkavállalókból összeállított három csoport megléte, illetve egy koordinátor kijelölése a munkáltatói és munkavállalói csoport élére. Következésképpen ezt a felosztást formálissá kell tenni, és ki kell terjeszteni a kormánycsoportra is.
            
         
               (8)
            
            
               A tagállamok háromoldalú képviseletének fenntartása biztosítja valamennyi fő érdekelt fél részvételét, valamint azt, hogy a szakképzési kérdésekre jellemző változatos rendszereket és megközelítéseket figyelembe veszik.
            
         
               (9)
            
            
               Az Unió közelgő bővítésének a Központra gyakorolt gyakorlati hatását szükséges előrevetíteni. A Központ igazgatóságának összetételét és működését úgy kell kiigazítani, hogy az figyelembe vegye az új tagállamok csatlakozását.
            
         
               (10)
            
            
               Annak érdekében, hogy a Központ működésének folyamatossága, valamint döntéshozatalának hatékonysága biztosítható legyen, az igazgatóság eljárási szabályzatában meghatározott vezetőséget meg kell erősíteni. A vezetőség összetétele továbbra is tükrözi az igazgatótanács hármas felépítését.
            
         
               (11)
            
            
               A Szerződés 3. cikke szerint a Közösség törekszik az egyenlőtlenségek kiküszöbölésére, valamint a férfiak és nők közötti egyenlőség előmozdítására. Ezért helyénvaló olyan rendelkezések elfogadása, amelyek ösztönzik az igazgatótanács és a vezetőség összetételében a férfiak és nők kiegyensúlyozott képviseletét.
            
         
               (12)
            
            
               A 337/75/EGK rendeletet tehát ennek megfelelően módosítani kell.
            
         
               (13)
            
            
               E rendelet elfogadása vonatkozásában a Szerződés nem rendelkezik a 308. cikk szerintiektől eltérő hatáskörökről,
            
         ELFOGADTA EZT A RENDELETET:
   1. cikk
   A 337/75/EGK rendelet a következőképpen módosul:
   
               1.
            
            
               A 3. cikk (2) bekezdése helyébe a következő szöveg lép:
               „(2)   A Központ a feladatai végrehajtása során megfelelő kapcsolatokat épít ki különösen szakmai testületekkel – függetlenül attól, hogy azok az állami vagy a magánszférához tartoznak, nemzetiek vagy nemzetköziek –, hatóságokkal és oktatási intézményekkel, valamint munkavállalói és munkáltatói szervezetekkel. A Központ – saját célkitűzéseinek sérelme nélkül – biztosítja különösen az Európai Képzési Alapítvánnyal való megfelelő együttműködést.”
            
         
               2.
            
            
               A 4. cikk helyébe a következő szöveg lép:
               „4. cikk
               (1)   A Központ összetétele:
               
                           a)
                        
                        
                           az igazgatótanács;
                        
                     
                           b)
                        
                        
                           a vezetőség;
                        
                     
                           c)
                        
                        
                           az igazgató.
                        
                     (2)   Az igazgatótanács összetétele:
               
                           a)
                        
                        
                           valamennyi tagállam kormányának egy képviselője;
                        
                     
                           b)
                        
                        
                           valamennyi tagállam munkáltatói szervezeteinek egy képviselője;
                        
                     
                           c)
                        
                        
                           valamennyi tagállam munkavállalói szervezeteinek egy képviselője;
                        
                     
                           d)
                        
                        
                           három tag a Bizottság képviseletében.
                        
                     Az első albekezdés a), b) és c) pontjában említett tagokat a Tanács nevezi ki a tagállamok, a munkáltatói szervezetek és a munkavállalói szervezetek által benyújtott jelöltlista alapján.
               A képviseletében eljáró tagokat a Bizottság nevezi ki.
               Az igazgatótanács tagjainak listáját a Tanács közzéteszi az Európai Unió Hivatalos Lapjában és a Központ internetes honlapján.
               (3)   A tagok hivatali ideje három év. A hivatali idő megújítható. Hivatali idejük lejártával vagy lemondásuk esetén a tagok mindaddig hivatalban maradnak, amíg a kinevezésüket meg nem újítják, vagy őket az új tagok fel nem váltják.
               (4)   Az igazgatótanács az elnökét és három alelnökét az (5) bekezdésben említett három csoportból és a Bizottságból kétéves, megújítható időtartamra választja meg.
               (5)   Az igazgatótanácson belül a kormányok, a munkáltatói szervezetek és a munkavállalói szervezetek mindegyike külön csoportot alkot. Minden csoport kinevez egy koordinátort. A munkavállalói és a munkáltatói csoport koordinátorai szervezeteik európai szintű képviselői, akik az igazgatótanács ülésein szavazati jog nélkül részt vesznek.
               (6)   Az igazgatótanácsot az elnöke évente egyszer hívja össze. Az elnök az igazgatótanács tagjai legalább egyharmadának kérésére további üléseket hív össze.
               (7)   Az igazgatótanács a tagok szavazatainak abszolút többségével hozza döntéseit.
               (8)   Az igazgatótanács létrehoz egy vezetőséget. A vezetőség az igazgatótanács elnökéből és három alelnökéből, az (5) bekezdésben említett három csoport egy-egy koordinátorából és a Bizottság szolgálatainak egy további képviselőjéből áll.
               (9)   A tagállamok, a (2) bekezdésben említett szervezetek, a Tanács, a Bizottság és az igazgatótanács hatáskörüknek megfelelően törekednek arra, hogy a (2) bekezdésben említett jelöltállítások és kinevezések, a (4) bekezdésben említett választás, valamint a (8) bekezdésben említett kinevezések során biztosítsák a férfiak és nők kiegyensúlyozott képviseletét.
               (10)   Az igazgató 7. és 8. cikkben meghatározott feladatainak sérelme nélkül az igazgatótanács átruházása alapján a vezetőség figyelemmel kíséri az igazgatótanács határozatainak végrehajtását, és az igazgatótanács ülései közötti időszakokban – a 6. cikk (1) bekezdésében, a 8. cikk (1) bekezdésében és a 11. cikk (1) bekezdésében említettek kivételével – minden szükséges intézkedést megtesz a Központ irányítása érdekében.
               (11)   A vezetőség üléseinek éves ütemtervéről az igazgatótanács határoz. Az elnök a vezetőség tagjainak kérésére további üléseket hív össze.
               (12)   A vezetőség egyhangúlag hozza meg határozatait. Amennyiben az egyhangúság nem érhető el, a vezetőség a kérdést határozathozatalra az igazgatótanács elé terjeszti.”
            
         
               3.
            
            
               A 7. cikk (1) és (2) bekezdése helyébe a következő lép:
               „(1)   Az igazgató felel a Központ irányításáért, és végrehajtja az igazgatótanács és a vezetőség döntéseit. Az igazgató a Központ jogi képviselője.
               (2)   Az igazgató készíti elő és szervezi meg az igazgatótanács és a vezetőség munkáját, és üléseiken gondoskodik a titkári teendők ellátásáról.”
            
         
               4.
            
            
               A 8. cikk (1) bekezdése helyébe a következő szöveg lép:
               „(1)   Az igazgatótanács az igazgató által benyújtott tervezet alapján, a Bizottság szolgálatainak egyetértésével elfogadja a középtávú prioritásokat és az éves munkaprogramot. A program figyelembe veszi a Közösség intézményei által jelzett, prioritást élvező igényeket.”
            
         
               5.
            
            
               Az egyes cikkekben az„igazgatóság” kifejezés helyébe minden esetben az „igazgatótanács” kifejezés lép.
            
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2004. október 25-én.
      
         
            a Tanács részéről
         
         
            az elnökasszony
         
         R. VERDONK
         
      
   
   
      (1)  2004. március 31-i vélemény (a Hivatalos Lapban még nem jelent meg).
   
      (2)  HL C 112., 2004.4.30., 53. o.
   
      (3)  HL L 39., 1975.2.13., 1. o. A legutóbb az 1655/2003/EK rendelettel (HL L 245., 2003.9.29., 41. o.) módosított rendelet.